עולם היורה: נפילת הממלכה

עלילה

לאחר האסון של "עולם היורה" ב-2015 באי איסלה נובלר, הפארק נסגר, חברת אינג'ן מתמוטטת עקב פיצויי ענק ושוב הדינוזאורים מסתובבים חופשי באי במשך שלוש שנים. אך התפרצות געשית עומדת להתחולל על האי ולסכן את כל הדינוזאורים.
הסרט נפתח בצוללת שבה 2 עובדים המחפשים את עצמות האינדונימוס רקס, הדינוזאור ההיברידי שנטרף בסרט הקודם בידי המוזאזאורוס. הם מוצאים כמה עצמות ומעלים אותם למעלה לעבר צוות טכני שמחכה להם אך מתחיל לעזוב. עובד שנשאר מאחור בשם ג'ק מחכה לחברי הצוללת בקוצר רוח (ולא מבין שהם נאכלו) אך מאותר בידי הטירנוזאורוסית של האי ומצליח לברוח, על ידי סולם משתלשל ממסוק בשניות האחרונות. ואולם לצערו בעוד המסוק חולף מעל הים נפערות לסתות המוזאזאורוס עליו וטורפות אותו. המוזאזאורוס ממשיך עם פתיחת כלובו לנוע לעבר האוקיינוס.
בקונגרס האמריקאי, נותנים לד"ר איאן מלקולם (ג'ף גולדבלום), משני הסרטים הראשונים, לנאום לקהילה על הצורך להציל את הדינוזאורים, אך להפתעתם הוא קובע שזו הייתה טעות להחזיר אותם לחיים מראש, כיוון שהם לעולם לא חיו עם בני אדם. הקונגרס בסופו של דבר מודיע שהוא לא הולך לעזור להצלת הדינוזאורים מהאי.
אך מנהלת המתקנים בפארק לשעבר, קלייר דירינג (ברייס דאלאס הווארד), שנקשרה אליהם מאז האירועים האחרונים, מקימה ארגון שמטרתו להגן על הדינוזאורים על האי. אליה חוברים מתכנת המחשבים הצעיר פנקלין ווב (ג'סטיס סמית) והפלאו-וטרינרית ד"ר זיה רודריגז (דניאלה פינדה). היא מאוכזבת מהחלטת הקונגרס אך מקבלת שיחה מפתיעה מביתו של בנג'מין לוקווד (ג'יימס קרומוול), ידידו העשיר של המונד ועוזרו ביצירת "פארק היורה" שקובע עמה פגישה בביתו.
כשהיא מגיעה היא נפגשת עם אלי מילס (רייף ספול), עוזרו ומנהל העסקים באחוזה, ועם איריס, המטפלת של לוקווד ושל נכדתו היתומה, מייזי. לוקווד מגיע ומודיע שהוא מתכנן להעביר את הדינוזאורים לשטחים פתוחים בבעלותו כדי להצילם מהאי הגעשי. מילס מודיע שהם אירגנו כבר צבא שכירים אך הם צריכים את עזרתו של מאלף הרפטורים, אוון גריידי (כריס פראט), במציאת "בלו", האחרונה ברפטורים של הפארק. קלייר מוצאת את אוון ומזמינה אותו לבר. היא מנסה לשכנע אותו אך הוא מסרב לחזור לאי, גם במחיר מותה של בלו. ואולם לאחר שקלייר מזמינה לו כבר כרטיס הוא מגיע למטוס הנסיעה שלהם, יחד עם פרנקלין וזיה.
לאחר הטיסה הם יורדים לאי ופוגשים את קן וויטלי (טד לוין), מנהיג הצבא של לוקווד. בשרידי אזור התיירות של הפארק הנטוש הם חוזים בברכיוזאורוס ונפעמים ממנו. הם ממשיכים לנסוע ומגיעים לחדר בקרה, בו הם מתפצלים. כשקלייר ופרנקלין נשארים להשגיח על המחשבים השאר נוסעים לתפוס את בלו. אוון מצליח לאתר אותה אך לפני שיוכל לגשת אליה, צוות החיילים יורה בה חץ הרדמה. בלו הנסערת הורגת חייל שבפאניקה יורה בה ומפיל אותה. אוון הכועס נע להרביץ לוויטלי אך הוא יורה בו חץ הרדמה. הצבא מחליט להשאיר אותו מעולף בפארק ונוסעים בלעדיו.
לאחר שסינוצרטופס מעיר אותו הוא מגלה שנהר לבה מתקרב אליו ומצליח להימלט ברגע האחרון. הוא תופס את קלייר ופרנקלין שנמלטו מבריוניקס שחדר לחדר המחשבים והשלישייה בורחת מהר הגעש שמתפרץ ומבריח דינוזאורים רבים לעברם. בעודם בורחים הם מוצאים ג'יירוספיר (Gyroshpere), כלי רכב כדורי בעל מעטה זכוכית, ונכנסים אליו. אך לפני שאוון מצליח להיכנס, קרנוטאורוס רעב מתקרב אליהם וכמעט טורף את אוון, אך הוא נהרג בידי הטירנוזאורוסית. החבורה ממשיכה לברוח ונופלת מהצוקים לאוקיינוס. אך הג'יירוספיר עומד לשקוע וקלייר ופרנקלין לכודים בתוכו. אוון עוזר להם לשבור את הזכוכית ולפתוח את הדלת והם שוחים אל החוף.
שם הם מגלים את האמת: הצבא שנשלח מוביל את כל הדינוזאורים לעבר האחוזה של לוקווד בצפון קליפורניה בשביל למכור אותם, והם מעמיסים על גבי אוניית משא משאיות ועליהן כלובים ובהם מיני דינוזאורים רבים. החבורה נכנסת למשאית ועולה בשניות האחרונות על הספינה הגדולה שבתוכה כל הדינוזאורים. הם מוצאים את זיה שמטפלת בבלו הפצועה. זיה אומרת שהיא חייבת עירוי דם מדינוזאורי טטנורי הקרוב גנטית לרפטורים, מה שמאלץ את אוון וקלייר לקחת דם מגופה של הטירנוזאורוסית. הם מצליחים בכך אך הטירנוזאורוסית כמעט טורפת את אוון.
כשהם מסיימים הם מגלים שהספינה עומדת לנחות ופרנקלין, שמעמיד פנים כאיש צוות הסיפון, נקרא לעזור לחיילים. אוון וקלייר מתכננים לשחרר את כל הדינוזאורים ביציאה מהספינה, אך בעודם עולים לחוף הם נתפסים בידי וויטלי ואנשיו. הם מובאים לכלוב בתוך אחוזתו של לוקווד ושם מתברר שמילס הוא ראש המשלחת הנכלולית ועתה הוא עומד למכור את כל הדינוזאורים, יחד עם מנהל המכירות, גונר אוורסול (טובי ג'ונס). הוא עושה זאת במטרה לממן תוכנית ליצירה המונית של דינוזאורים בני-כלאיים משובטים וצייתנים, שישמשו ככלי נשק ויהרגו על פי פקודת מפעילם, ולשם כך הם צריכים את ה-DNA של האינדומינוס רקס ושל "בלו" הולוצירפטורית, שאותה הצליח אוון לאלף. ואולם מילס לא יודע שמייזי שמעה על תוכניותיו. היא מגלה על כך לסבה בלילה והוא קורא לה לישון, אך מקשיב לה. הוא קורא למילס ואומר לו לעצור את התוכנית או שיקרא למשטרה. מילס הכועס רוצח אותו בחניקה ולאחר מכן מציג את לוקווד המת לאיריס ודורש ממנה לעזוב את הבית.
אוון רואה שבקומת הכלובים נמצאים דינוזאורים רבים, בהם אם וגור של טריצרטופס, אפטוזאורוס, סטגוזאורוס, אנקילוזאורוס, אלוזאורוס, קרנוטאורוס והטירנוזאורוסית הגדולה. אוון מוצא בכלוב שלצידו סטיגימולוק שמתעצבן ממנו ונוגח בקירות הכלוב. אוון מוביל אותו לפריצת השער של כלובם והם משתחררים. הם מוצאים את מייזי ומשכנעים אותה לנוע איתם. בקומה שמעליהם הם צופים במכירת הדינוזאורים ובעיקר בדינוזאור היברידי חדש שנוצר, ה"אינדורפטור", המבוסס על ולוצירפטור והוא יצור גדול ומסוכן. הוא לא נועד למכירה אך עקב לחץ כלכלי חזק, מילס מחליט למכור אותו ואוון מנסה לעצור את זה. הוא מבריח את הסטיגמולוק לקומת המסחר, שם הסטיגמולוק תוקף ופוצע אנשים והורס את המכירות. וויטלי שמגיע בהמשך מסתכל על האינדורפטור, יורה בו חצי הרדמה ונכנס לכלובו כדי לעקור לו שיניים בתור גביע ציידים. אך האינדורפטור מתחזה למת כדי לקרב אותו לפיו וכך הורג אותו ונמלט החוצה. אוורסול נמלט ממנו לתוך מעלית אך הדינוזאור פותח את דלתותיה וטורף אותו. בינתיים פרנקלין וזיה מזריקים סם הרגעה לד"ר הנרי וו ומשחררים מכלובה את בלו, שיועדה ליצירת עוד אינדורפטור, אשר טורפת את אנשי מילס.
אוון וחבריו מוצאים את מילס עם אנשיו. מילס קורא למייזי לעבור אליו ומגלה לה שהיא ילדה משובטת, מגופה של בתו של לוקווד שנהרגה בתאונת דרכים. אך האינדורפטור מגיח לעברם וטורף שניים מאנשיו של מילס. החבורה נמלטת לחדר הראשי ומגלה מאחורי פסל את האינדורפטור. הם מתחמקים ממנו עד שהם מגיעים למדרגות והדינוזאור רץ אליהם. הם מתחבאים מאחורי מוצגי המוזיאון ומייזי מצליחה להימלט לחדר השינה שלה. האינדורפטור נע אחריה וכמעט תופס אותה אך אוון מגיע אליו עם רובה ויורה עליו עד שנגמרת לו התחמושת. האינדורפטור עומד לטרוף אותו אך אז בלו מגיעה ומתקיפה אותו. בעוד שני הדינוזאורים נלחמים, אוון ומייזי עולים על הגג, יחד עם קלייר. האינדורפטור מגיע אליה וכמעט נופל למטה. בלו שמגיעה מאחוריו, קופצת עליו ומפילה אותו למטה, היישר אל תוך זוג קרניים של גולגולת טריצרטופס, מה שהורג את האינדורפטור.
זיה ופרנקלין מגיעים וכולם רצים לכלובים למטה, שם הדינוזאורים נחנקים ממימן ציאנידי דולף. קלייר חושבת לשחרר אותם לעבר היער אך אוון עוצר אותה, מחשש מהסכנה לאנושות. ואולם מייזי פותחת את השערים והדינוזאורים בורחים. מילס שצופה בכך ומאבד כמה מאנשיו ואת עצמות האינדומינוס, מחפש אותם על הרצפה. אך הטירנוזאורוסית מגיעה וטורפת אותו (אף על פי שקרנטוזאורוס מגיע וחוטף לה אותו) ובינתיים שוברת את עצמות האינדומינוס.
הסרט מסתיים באוון שנוסע עם קלייר ומייזי במכוניתו כשדינוזאורים מסתובבים בכל מקום. ד"ר מלקולם מופיע בטלוויזיה ואומר שמעכשיו האנשים יצטרכו ללמוד איך לחיות עם דינוזאורים, ולהיזהר שלא יביאו על עצמם הכחדה בעקבות שבירת הגבולות בכל הנוגע לשימוש בהנדסה גנטית. רגעי הסיום מראים את אוון וקלייר נוסעים עם מייזי ברכב, את הטירנוזאורוסית מגיעה לגן חיות ושואגת לצד אריה, את המוזאזאורוס מתקיף גולשים ואת בלו שרצה בערבות אמריקה.
בסצנה שאחרי הכתוביות נראית להקת פטרנודונים המעופפים יחד על מבנה בלאס וגאס.

הפקה

ביולי 2015, לאחר שהסרט הקודם הפך לסרט השלישי המכניס ביותר בכל הזמנים (עד שנעקף בתחילת 2016 על ידי "מלחמת הכוכבים - פרק 7: הכוח מתעורר") עם רווח של יותר מ-1.5 מיליארד דולר, אולפני יוניברסל הכריזו כי סרט המשך יֵצֵא לאקרנים ביוני 2018.
במהלך שיחות מוקדמות על הסרט הקודם בסדרה, "עולם היורה", הביע במאי הסרט הקודם, קולין טרוורו, בפני סטיבן ספילברג את רצונו לעשות מספר סרטי המשך לסדרה המצליחה. במאי 2015 הודיע טרוורו כי לא יביים את סרט ההמשך לעולם היורה, אך יהיה מעורב בהפקתו. בסופו של דבר הוא שימש כתסריטאי.
טרוורו רמז כי הסרט הבא יכול לכלול דינוזאורים בשימוש על ידי חברות אחרות למטרות בידור, חקלאות, רפואה, ומלחמה: "אני באמת אוהב את הרעיון כי קבוצה זו של גנטיקאים הם לא האנשים היחידים שיכולים להנדס גנטית דינוזאור... כאשר אתה חושב על ההבדלים בין Apple ו-PC - ברגע שמשהו הופך לקוד פתוח, ישנם כל מיני גופים ותחומי עניין שיכולים לנצל את הטכנולוגיה הזו".
כרזת הסרט מכילה את הציטוט המפורסם של ד"ר איאן מלקולם מהסרט הראשון בסדרה, "פארק היורה" – "Life finds a way" ("החיים ימצאו דרך" – כלומר שאי-אפשר להגביל את אפשרות הדינוזאורים להמשיך לחיות) ומרמזת על שובו בסרט זה.

סרט המשך

ההפקה של "עולם היורה: נפילת הממלכה" הודיעה שהעלילה תמשיך בסרט המשך שיעלה ב-11 ביוני 2021. הבמאי של הסרט יהיה קולין טרוורו (במאי הסרט "עולם היורה" ותסריטאי הסרט הנוכחי) והוא יהיה גם התסריטאי לצד דרק קולוני ואמילי כרמייק'ל. כמו כן סטיבן ספילברג ימשיך לשמש כמפיק בפועל. העלילה תמשיך להציג את דמויותיהם של אוון גריידי (כריס פראט) וקלייר דירינג (ברייס דאלאס הווארד). היוצרים הודיעו שייתכן שדמויות מהטרילוגיה המקורית אולי יחזרו לשחק, בדומה לג'ף גולדבלום (כד"ר איאן מלקולם). כמו כן הודיעו שבסרט זה לא יופיעו עוד דינוזאורי כלאיים.
בנוסף יצא בספמבר 2019 סרט ספין-אוף בשם "הקרב בביג רוק" המתרחש לאחר בריחת הדינוזאורים בסוף הסרט. בסרט זה לא נכללים השחקנים המקוריים אך הוא מבוים בידי טרוורו.